b'\n_START_ARTICLE_\nKalastushallitus\n_START_PARAGRAPH_\nKalastushallitus oli Suomessa 1918\xe2\x80\x931923 toiminnassa ollut keskusvirasto, jonka toimipaikka sijaitsi Helsingiss\xc3\xa4. Se perustettiin 19. hein\xc3\xa4kuuta 1918 ja se oli aluksi senaatin ja sen maataloustoimituskunnan alainen. Senaatin nimeksi tuli 27. marraskuuta 1918 valtioneuvosto ja samalla maataloustoimituskunnasta tuli maatalousministeri\xc3\xb6.\n_START_SECTION_\nTeht\xc3\xa4v\xc3\xa4t ja virat\n_START_PARAGRAPH_\nKalastushallituksen teht\xc3\xa4v\xc3\xa4n\xc3\xa4 oli seurata kalastuselinkeinon kehityst\xc3\xa4 ja valvoa sen tarpeita, tehd\xc3\xa4 aloitteita elinkeinon edist\xc3\xa4miseksi sek\xc3\xa4 kohottaa ja turvata kalastajien taloudellinen asema. Lis\xc3\xa4ksi se ohjasi ja tarkasti kalatalouden opetusta ja neuvontaa, edisti kalastushoitoyhdistysten ja kalastuskuntien perustamista sek\xc3\xa4 edisti kalanviljelyst\xc3\xa4, kalatalouden tutkimusta ja koetoimintaa. Kalastushallitus j\xc3\xa4rjesti my\xc3\xb6s kalanistutuksia, edisti kalastusalusten ja pyydysten valmistusta, j\xc3\xa4rjesti kalakauppaa sek\xc3\xa4 edisti kalas\xc3\xa4ilyketeollisuutta. Kalastajien ja kalastusv\xc3\xa4lineiden vakuutusten aikaansaaminen ja tilastojen laadinta kuuluivat niin ik\xc3\xa4\xc3\xa4n kalastushallituksen teht\xc3\xa4viin._NEWLINE_Kalastushallituksen puheenjohtajana toimi ylijohtaja ja j\xc3\xa4senin\xc3\xa4 kaksi kalastusneuvosta ja asessori. N\xc3\xa4iden lis\xc3\xa4ksi viraston henkil\xc3\xb6kuntaan kuului kaksi apulaiskalastusneuvosta, notaari ja tarpeellinen m\xc3\xa4\xc3\xa4r\xc3\xa4 virastoapulaisia eli toimisto- ja laboratorioapulaisia ja puhtaaksikirjoittajia._NEWLINE_Keskusviraston ylijohtajana toimi koko sen toiminta-ajan filosofian tohtori Toivo J\xc3\xa4rvi (1877\xe2\x80\x931960), joka toimi vuodet 1924\xe2\x80\x931947 maataloushallituksen kalataloudellisen tutkimustoimiston johtajana. Kalastushallituksen asessori oli William Wallenius.\n_START_SECTION_\nP\xc3\xa4\xc3\xa4t\xc3\xb6sten synty\n_START_PARAGRAPH_\nKalastushallitus oli kolleginen virasto, jossa \xc3\xa4\xc3\xa4nestykseen joutuneet asiat ratkaisi \xc3\xa4\xc3\xa4nten enemmist\xc3\xb6 ja \xc3\xa4\xc3\xa4nten menness\xc3\xa4 tasan puheenjohtajan mielipide. Viraston istunnoissa puhetta johti ylijohtaja tai h\xc3\xa4nen poissa ollessaan virkai\xc3\xa4lt\xc3\xa4\xc3\xa4n vanhin j\xc3\xa4sen. Kalastushallitus oli p\xc3\xa4\xc3\xa4t\xc3\xb6svaltainen, kun istunnossa oli puheenjohtajan lis\xc3\xa4ksi paikalla kaksi j\xc3\xa4sent\xc3\xa4. My\xc3\xb6s apulaiskalastusneuvokset ottivat osaa istuntoihin, kun heid\xc3\xa4n esittelemi\xc3\xa4\xc3\xa4n asioita k\xc3\xa4siteltiin ja niist\xc3\xa4 p\xc3\xa4\xc3\xa4tettiin. He saivat ottaa osaa my\xc3\xb6s \xc3\xa4\xc3\xa4nestyksiin. Lis\xc3\xa4ksi istuntoihin oli mahdollista kutsua \xc3\xa4\xc3\xa4nivallattomia asiantuntijoita, joille maksettiin korvaus voimassa olleen matkustuss\xc3\xa4\xc3\xa4nn\xc3\xb6n mukaan._NEWLINE_Muutosta viraston p\xc3\xa4\xc3\xa4t\xc3\xb6ksiin ja m\xc3\xa4\xc3\xa4r\xc3\xa4yksiin oli mahdollista hakea valittamalla senaatin talousosastoon 30 p\xc3\xa4iv\xc3\xa4n kuluessa asian tiedoksi saannista.\n_START_SECTION_\nViraston toiminta\n_START_PARAGRAPH_\nViraston moottoripursien hankkimiseen ja yll\xc3\xa4pitoon tarvittavan m\xc3\xa4\xc3\xa4r\xc3\xa4rahan p\xc3\xa4\xc3\xa4tti vuosittain senaatti. Viraston alaisina viranomaisina toimivat kalastustarkastajat ja kalastusmestarit. Tammikuussa 1919 kalastushallitukseen siirrettiin aiemmin elintarvehallituksen toimialaan kuuluneet kalap\xc3\xb6rssien perustaminen sek\xc3\xa4 kalojen ja kalatuotteiden kauppaa ja maastavienti\xc3\xa4 koskeneet asiat._NEWLINE_Kalastushallituksen toiminta p\xc3\xa4\xc3\xa4ttyi, kun vuoden 1924 alussa aloitti toimintansa uusi virasto, maataloushallitus. Maataloushallituksessa kalataloutta, sen opetusta ja neuvontaa sek\xc3\xa4 kalavesien hoitoa koskeneet asiat k\xc3\xa4sitteli kalatalousosasto. Kalatalouden tutkimustoiminnasta huolehti maataloushallituksen kalataloudellinen tutkimustoimisto.'